b'\n_START_ARTICLE_\nKiklopski zid\n_START_PARAGRAPH_\nKiklopski zid je gradbena tehnika, ki za zidanje uporablja masivne, pogosto megalitske kamnite bloke, ki so praviloma le malo obdelani ter spojeni v zid na suho, brez veziva. _NEWLINE_Pri tem najenostavnej\xc5\xa1em na\xc4\x8dinu zidanja so nepravilni kamniti bloki nanizani eden zraven in drug nad drugim, obdelani pa le toliko, da so deli, ki motijo dobro nalaganje blokov, odklesani. Praznine, ki motijo stabilnost blokov v zidu, se izpopolnijo z manj\xc5\xa1imi kamni, lahko pa se dodatno zapolnijo z zemljo, zmesjo gline ali kamnitim drobirjem._NEWLINE_Ime takega na\xc4\x8dina je povezano s kiklopi, gr\xc5\xa1kimi enookimi velikani, za katere so verjeli, da so edini lahko gradili s takimi kamnitimi megabloki, ki so tehtali ve\xc4\x8d ton.  Kiklopski zidovi, s katerimi so bile utrjene Mikene, so bili debeli okoli 4,5 do 6 metrov, visoki pa do 15 metrov.[3] Kiklopski zid v Tirintu, ki s svojo masivnostjo deluje celo bolj zastra\xc5\xa1ujo\xc4\x8de kot slavnej\xc5\xa1i zidovi Miken, imajo tudi obrambno vlogo.  Hodniki si bili verjetno obokani z nepravim obokom in so izvorno povezovali trdnjave, ki so bile znotraj obzidja. _NEWLINE_Kiklopski zid pogosto napa\xc4\x8dno zamenjujejo s poligonalnim zidom, pri katerem se uporabljajo precej bolj obdelani, poligonalni kamniti bloki, ki so bili v kasnej\xc5\xa1ih obdobjih dodatno obdelani in dobivali vse bolj kvadratno obliko. Na koncu so graditelji za gradnjo zidov uporabljali pravilno klesane kamnite kvadre. Seveda so se ti uporabljali samo za reprezentan\xc4\x8dne zgradbe, saj je klesanje takega kvadra zahtevalo izjemno spretnost in veliko \xc4\x8dasa. Tak na\xc4\x8din gradnje z odli\xc4\x8dno oblikovanimi kvadri je Vitruvij imenoval opus isodomum.'